Wieħed ma jistax ma jgħidx li tul din is-sena l-Ewropa rat numru ta' bidliet interessanti fix-xenarju politiku tagħha. L-elezzjonijiet ġenerali fir-Renju Unit f'Ġunju ħallew lill-Prim Ministru Theresa May fil-poter għall-Konservattivi, però ssoda ferm iktar il-pożizzjoni ta' Jeremy Corbyn għall-Laburisti. Dawk li ppruvaw iwaqqugħ għaċ-ċajt meta ġie elett, illum qed jaċċettaw li m'huwiex il-bgħid mill-poter. It-triq għall-ħruġ ta' dak il-poplu minn ħdan l-Unjoni Ewropea qiegħed iktar ma jmur jikkumplika ruħu. Flok pożizzjoni ċara qed naraw instabilitajiet varji li ser jaffettwaw dak il-pajjiż, u miegħu l-ħajja ta' diversi. Fosthom tagħna, għalkemm il-Gvern preżenti qam tard ħafna biex jibda jistudja bir-reqqa l-vantaġġi u l-iżvantaġġi tagħha. Il-Ġermanja rat hija wkoll diffikultajiet, speċjalment għall-Partit Demokratiku Kristjan, immexxi minn Angela Merkel. L-elezzjonijiet ġenerali f'Settembru għabbewhom għal darb'oħra b'piż li jridu jiffurmaw gvern. Din id-darba f'Parlament fejn il-partiti ż-żgħar għandhom iktar siġġijiet, u s-Soċjalisti naqqsu ferm iktar milli wieħed kien jistenna. L-agħar li daħal partit tal-lemin estrem li huwa ovvju li ħadd f'sensih ma huwa ser jidħol f'xi forma ta' alleanza miegħu. Partit li l-għada tal-elezzjoni kellu, l-ewwel riżenja tal-kap tal-partit għax ma tistax toqgħod mal-bqija tal-estremisti li kien hemm. Merkel trid tifforma gvern mal-alleati tradizzjonali, il-Liberali, u mal-partit tal-Ħodor, li ma tantx hemm rabtiet politiċi tajba. Bidliet xejn faċli u ħadd ma jista' jaħlef fejn sejrin. F'dan però hemm l-istabilità li l-President il-ġdid ta' Franza, Emmanuel Macron, irnexxielu jġib f'pajjiżu. Fl-elezzjonijiet presidenzjali ta' Lulju biddel, għall-ewwel darba f'ħafna żmien, linja li kienet ittieħdet qabel. Il-president mhuwiex ġej minn ħdan il-partit tradizzjonali ta' dak il-poplu. Ġej anzi minn wieħed li ġie mwaqqaf minnu stess, Partit li huwa iktar lejn iċ-ċentru politiku. Wieħed b'ideat li ttieħdu in parti miż-żewġ naħat tal-Parlament. Tul dan is-sajf xtrajt ktieb tal-istess Macron bit-titolu 'Revolution', tradott bit-Taljan. Fih qiegħed insib analiżi politika interessanti tal-aspetti soċjali u ekonomiċi ta' dak il-pajjiż. numru kbir ta' direzzjonijiet li huwa jħoss li għandhom jittieħdu. Fil-fatt, ħafna mill-passi li qed narawh jieħu huma ispirati minn dawn l-ideat li huma miktuba f'dan il-ktieb. Prinċiparjament il-pożizzjoni tiegħu dwar it-tisħiħ ta' dak li jissejjaħ il-'Eurozone'. Dan, fih innifsu huwa mill-iktar pożittiv. Ilna nisimgħu diskors negattiv u żbaljat dwar l-Ewro li kien xi żball, mentri kif nafu, m'huwiex. Il-ħsieb tiegħu huwa li wieħed idur sabiex ikun hemm għaqda ikbar sabiex fi kriżi finanzjarja futura l-Ewropa tbati ferm inqas minn dak li kellha tgħaddi minnu ftit snin ilu. F'dan hemm il-proposta interessanti, li naħseb li ser timxi 'l quddiem, li jinħatar forma ta' ministru tal-finanzi responsabbli lejn il-Parlament tal-Eurozone sabiex iħares apposta l-interessi tagħha, li jiltaqa' almenu darba kull xahar. Il-ħsieb huwa tajjeb, però mhux neċessarjament il-miżuri kollha li qed jiġu proposti, speċjalment għall-ekonomiji żgħar bħal tagħna, meta fost l-oħrajn hemm l-aġenda li jkun hemm ċerti konverġenzi li ma jgħinux. Biss, id-dibattitu li tqajjem ġieb ukoll fuq il-mejda l-bżonn li wieħed jagħraf iktar kemm wieħed irid jimxi flimkien u lejn fejn. Iktar u iktar meta l-impostazzjoni tal-miżuri huma mnebbħa minn ideat li m'humiex kontrollati mill-mekkaniżmi tas-suq. Macron jinsisti fuq is-solidarjetà u r-responsabbiltà iktar bejn il-Membri Stati. Kif ukoll f'suq liberu li jħares iktar lejn ir-regoli tiegħu biex jaffronta l-eċċessi tal-kapitaliżmu globali. Tajjeb għalhekk li wieħed isegwi sew Macron x'inhuwa jgħid u jwettaq, għax għandu fuqu ħafna responsabbiltà. Mhux biss lejn pajjiżu, imma kif inhuma ċ-ċirkostanzi preżenti, lejn l-Ewropa. Il-Brexit huwa proċess xejn faċli għalina lkoll. Biss, l-effetti tiegħu huma kbar fejn, fost l-oħrajn huma li Franza ser tibqa' l-unika vuċi tal-Unjoni Ewropea fil-Kunsill tas-Sigurtà ġewwa l-Ġnus Magħquda. Mhux biss, imma l-istabilità futura Ewropea tiddependi ħafna fuq kemm imexxi tajjeb, u kemm jagħraf dak li hemm bżonn li jsir. Fil-verità, l-Ewropa qegħda tinbidel u aħna rridu nagħrfu ż-żminijiet li ġejjin għalina. Dawn l-istati, tul dawn is-snin għarfu ħafna drabi l-pożizzjonijiet partikolari tagħna u tawna appoġġ. Huwa essenzjali għalina li f'dan kollu nibqgħu naraw li waqt li dan il-kontinent jikber u jissoda, aħna nipproteġu sewwa l-interessi tagħna. Fuq kemm dan isir tajjeb tiddependi l-ħajja soċjo-ekonomika tagħna, il-paċi, u l-progress li gawdejna.
L-Ewropa qed tinbidel